32006R1544
L 286/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1544/2006 AL CONSILIULUI
din 5 octombrie 2006
de stabilire a unor măsuri speciale de încurajare a creșterii viermilor de mătase
(versiune codificată)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (1),
întrucât:
(1)
Regulamentul (CEE) nr. 845/72 al Consiliului din 24 aprilie 1972 de stabilire a unor măsuri speciale de încurajare a creșterii viermilor de mătase (2) a fost modificat de mai multe ori în mod substanțial (3). Din motive de claritate și raționalizare, ar trebui să se procedeze la codificarea regulamentului menționat.
(2)
Regulamentul (CEE) nr. 827/68 al Consiliului din 28 iunie 1968 privind organizarea comună a pieței pentru anumite produse enumerate în anexa II la tratat (4) precizează măsurile care reglementează schimburile de viermi de mătase și de ouă de viermi de mătase, fără să prevadă, cu toate acestea, măsuri de susținere în cadrul Comunității. Creșterea viermilor de mătase are importanță în economia anumitor regiuni ale Comunității. Această activitate constituie o sursă de venituri complementare pentru fermierii din aceste regiuni. În consecință, este oportun să se adopte măsuri destinate să contribuie la asigurarea unui venit echitabil pentru sericicultori.
(3)
În acest scop, este necesar să se poată lua măsuri de facilitare a adaptării ofertei la cerințele pieței și să se acorde un ajutor pentru creșterea viermilor de mătase care să înlocuiască orice regim național de ajutoare pentru acest produs. Ținând cont de caracteristicile creșterii viermilor, ar trebui să se prevadă pentru acest ajutor un sistem de fixare forfetară pentru fiecare cutie de ouă de viermi de mătase utilizată.
(4)
Este oportun să se prevadă răspunderea financiară a Comunității pentru cheltuielile suportate de statele membre ca urmare a obligațiilor care decurg din aplicarea prezentului regulament, în conformitate cu dispozițiile referitoare la finanțarea politicii agricole comune.
(5)
Este oportun să se adopte măsurile necesare de punere în aplicare a prezentului regulament în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (5),
ADOPTĂ PREZENTUL REGULAMENT:
Articolul 1
(1) Se instituie un ajutor pentru viermii de mătase de la codul NC 0106 90 00, precum și pentru ouăle de viermi de mătase de la codul NC 0511 99 90, crescuți în Comunitate.
(2) Ajutorul se acordă sericicultorului pentru cutiile de ouă de viermi de mătase utilizate, cu condiția ca acestea să conțină o cantitate minimă care urmează a fi stabilită, iar creșterea viermilor să se încheie cu succes.
(3) Valoarea ajutorului pentru fiecare cutie de ouă de viermi de mătase utilizată se stabilește la 133,26 EUR.
Articolul 2
Normele de aplicare a prezentului regulament se adoptă în conformitate cu procedura prevăzută la articolul 4 alineatul (2).
Aceste norme se referă, în special, la cantitatea minimă menționată la articolul 1 alineatul (2), la informațiile care urmează a fi comunicate Comisiei de către statele membre și la toate măsurile de control destinate protejării intereselor financiare ale Comunității împotriva fraudelor și a altor nereguli.
Articolul 3
Campania de creștere a viermilor de mătase începe la data de 1 aprilie a fiecărui an și se încheie la data de 31 martie a anului următor.
Articolul 4
(1) Comisia este asistată de Comitetul de gestionare pentru fibre naturale instituit în temeiul articolului 10 din Regulamentul (CE) nr. 1673/2000 al Consiliului (6) din 27 iulie 2000 privind organizarea comună a piețelor în sectorul inului și al cânepei pentru fibre, denumit în continuare „comitetul”.
(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.
Perioada prevăzută la articolul 4 alineatul (3) din Decizia 1999/468/CE este de o lună.
(3) Comitetul își adoptă regulamentul de procedură.
Articolul 5
Dispozițiile privind finanțarea politicii agricole comune se aplică regimului produselor prevăzute la articolul 1.
Articolul 6
Regulamentul (CEE) nr. 845/72 se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență din anexa II.
Articolul 7
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 5 octombrie 2006.